คือตอนนี้แม่อายุ 50 ค่ะ ช่วงหลังๆมานี้ประจำเดือนมาไม่ปกติ มาบ้างไม่มาบ้าง นอนไม่ค่อยหลับ มักจะมึนหัว ล่าสุดประจำเดือนไม่มา 2 เดือนค่ะ แล้วอยู่ๆก็มาเดือนนี้ มาเยอะมากๆ เป็นอาการปกติของคนที่จะเข้าวัยทองหรือเปล่าคะ
สวัสดีค่ะ หากยังคงมีประจำเดือนมา แต่บ้างไม่มาบ้าง ร่วมกับอาการนอนไม่ค่อยหลับ มึนหัว น่าจะเข้าสู่วัยใกล้หมดประจำเดือน (perimenopause)คือช่วงวัยที่ผู้หญิงยังมีประจำเดือน แต่เริ่มไม่สม่ำเสมอ หรือ ขาดประจำเดือนมาระยะเวลาหนึ่ง แต่ไม่ถึง 1 ปี ร่วมกับการที่มีอาการผิดปกติ เช่น ร้อนวูบวาบ ช่องคลอดแห้ง นอนไม่หลับ อารมณ์แปรปรวน ซึ่งเริ่มพบได้ตั้งแต่อายุ 40 ปีส่วนวัยทองหรือวัยหมดประจำเดือน (menopause) คือวัยที่หมดการมีประจำเดือน โดยจะนับเมื่อหมดประจำเดือนไปแล้ว 1 ปี เป็นผลมาจากการรังไข่หยุดทำงาน อายุเฉลี่ยของวัยทองอยู่ที่ 45-55 ปี ซึ่งจะมีอาการต่างๆ ร่วมด้วยคล้ายกับช่วงวัยใกล้หมดประจำเดือน ได้แก่ ร้อนวูบวาบ ไม่สบายตัว มีเหงื่อออกในตอนกลางคืน นอนไม่หลับ ผิวแห้ง หนังศีรษะบาง ผมร่วง ช่องคลอดแห้ง คัน เจ็บเวลามีเพศสัมพันธ์ ไม่มีอารมณ์ทางเพศ ปัสสาวะบ่อย ปัสสาวะเล็ด อ้วนขึ้น ระบบเผาผลาญในร่างกายทำงานได้น้อยลง ไม่มีสมาธิ อารมณ์แปรปรวน หงุดหงิดง่าย วิตกกังวล ขาดความมั่นใจ เป็นต้นอาการต่างๆ เหล่านี้จะเป็นไม่เท่ากันหรือเหมือนกันในแต่ละคน และไม่จำเป็นต้องมีทุกอาการ บางรายอาจไม่มีอาการอะไรเลยก็ได้ ส่วนใหญ่อาการต่างๆ เหล่านี้จะค่อยๆ หายไปในระยะเวลา 2-5 ปี มีประมาณ 15% ที่อาการอาจยังคงอยู่ไปตลอดชีวิตได้ดังนั้นหากประจำเดือนยังไม่ได้ขาดหายไปครบ 1 ปี จึงยังถือว่าอยู่ในช่วงวัยใกล้หมดประจำเดือน (perimenopause)ค่ะ ส่วนประจำเดือนที่มาปริมาณเยอะกว่าปกติ เป็นอาการที่สามารถพบได้ในช่วงนี้เช่นกัน แต่หากเลือดที่ออกเป็นนานกว่า 8 วัน หรือมีปริมาณมากจนต้องเปลี่ยนผ้าอนามัยทุก 2 ชั่วโมง ควรไปปพบสูติ-นรีแพทย์ เพื่อตรวจหาสาเหตุอื่นๆ ที่อาจพบได้ในช่วงวัยนี้ เช่น เยื่อบุโพรงมดลูกหนาตัวผิดปกติ มีเนื้องอกที่มดลูก มะเร็งเยื่อบุโพรงมดลูก มะเร็งปากมดลูก เป็นต้น